Kommentar: Om mokkamenn og bleikfiser
I et debattinnlegg i VG lørdag 21.januar hudfletter skribent Håvard Rem min kommentar i VG mandag 16.januar der jeg sterkt kritiserer Plumbos famøse "mokkamann"-kommentar direkte til Madcon-gutta fra Spellemannscenen to dager i forveien. Les debattinnlegget til Håvard Rem her: De hvite er litt slemme Jeg står for et "utdatert og tvilsom historiesyn", mener Rem. Jeg må tåle at mennesker reagerer når de føler seg truffet. Det som imidlertid forundrer meg er at Rem ikke forstår hva som er bakgrunnen for de sterke reaksjonene på en slik flåsete uttalelse fra Plumbos vokalist. I et begrep som "mokkamann" ligger det en kjerne av nedlatenhet som dessverre er altfor vanlig hos oss etniske nordmenn. Det kan gjerne flåses med slike ladde begreper, selv når ikke-vestlige ikke en gang er til stede, men det hjelper ikke. Hovedsaken er at når slike ord faller, uavhengig av sammenhengen, avslører det samtidig en eller annen form for fordom langt inne i oss. Det er hverdagsrasisten som viser sitt ansikt, den vi aldri tør å innrømme ligger i oss. Jeg skulle for øvrig også ønske at Håvard Rem hadde sitert min kommentar med fulle avsnitt. Da hadde han også fått med seg at jeg skriver: "Bleikfis er ikke verre enn mokkamann. Isolert sett er det korrekt. Historisk sett er det som sagt skjevt". Og i nærhistorisk tid har den nevnte hverdagsrasismen gått mer utover ikke-etniske nordmenn enn omvendt. Derfor nevner jeg rasismedrapet på Benjamin Hermansen på Holmlia som et eksempel på den vonde påminnelsen fra hverdagsrasismens verste utslag. Dessuten var debattens utgangspunkt Plumbos bruk av "mokkamann", men det er interessant at Rem og svært mange andre først da iler til Plumbos forsvar ved å minne om en gammel "bleikfis"-uttalelse nettopp fra Madcon. "For hver mokkamann som blir myrdet på Holmlia, blir hundre bleikfis-kvinner overfallsvoldtatt nærmere sentrum", skriver Rem sarkastisk når jeg nevner Hermansen i debatten. Hm. Her sidestiller Rem motivene for drap og et alvorlig seksuelt overgrep. En noe lettvint oppstilling av èn kultur mot en annen. Men kommer motivene for disse ulike ugjerningene virkelig fra samme sted? Uten å tillegge betydningen av verken religion, tradisjonelt kvinnesyn eller kultur noen som helst vekt? Hadde du gått videre med de tankebanene, Håvard, ville du kanskje ha oppdaget at det finnes bakenforliggende ting i ikke-vestlige lands kulturer som vi vestlige ikke liker. Men du sier det ikke høyt, du antyder det bare. For det grenser jo til det rasistiske, ikke sant? Til en kulturell bakgrunn som iallfall ikke vi i vesten har. Men rasisme fra vestlig hold, der kan du åpent kritisere at noen har helt feil historiesyn og virkelighetsoppfatning og samtidig pisker opp grums? Jeg vil anbefale alle å lese debattinnlegget til Årets Spellemann, Jarle Bernhoft, i Dagsavisen lørdag 21.januar for å få et virkelighetsnært bilde av hverdagsrasismen. Til Håvard Rem vil jeg bare ta fra han avslutningspoenget som billig: "Vi som har barn i Utøya-generasjonen kan ikke overlate dem til fremtiden med et historiesyn som det Stein Østbø forfekter", avslutter han. Håvard, min eldste datter er 16 år. Rest your case.
Eksisterer ikke hverdagsrasismen i akademiske kretser?